The Tempest, in Afrikaans vertaal as Die Storm, word beskou as een van die hoogtepunte in die Shakespeare-oeuvre. Dié stuk was sy laaste volledige teks en is vir die eerste keer in 1611 opgevoer. Dit is steeds 'n gewilde keuse op verhoë wêreldwyd vanweë 'n sjarmante kombinasie van komedie, romanse, tragedie en 'n magiese kwaliteit wat tot 'n groot gehoor spreek.
Van al Shakespeare se werk is Die storm waarskynlik die mees teatrale: Eksotiese, bomenslike en soms selfs onsigbare karakters vertel die verhaal van Prospero, 'n wyse ou towenaar, sy pragtige en onderwêreldse dogter, 'n dapper jong prins en 'n wrede, geslepe broer. Prospero, die regmatige hertog van Milaan, en sy dogter, Miranda, word afgeset deur sy broer, Antonio, met hulp van die koning van Napels, Alonso. Prospero en Miranda kom te lande op 'n eksotiese eiland en deur sy towerkragte, beheer Prospero die bomenslike bewoners van die eiland vir twaalf jaar. Prospero gebruik sy towermagte om 'n storm ter see te laat ontstaan waarin onder andere sy broer, die koning en sy seun, Ferdinand, op sy eiland uitspoel ná hul skip in die storm vergaan het. Met behulp van die luggees Ariel bewerk Prospero inkeer by Alonso en orkestreer hy die huwelik van Miranda en Ferdinand.
Die Storm is 'n poëtiese en allegoriese sprokie waarin ou onregte uitgewis word en waarna die minnaars lank en gelukkig lewe. Hoewel die verhaalgegewe skraps voorkom, is Die storm 'n teatrale meesterstuk wat krities na die verhouding tussen natuur en beskawing, en by implikasie ook die kuns, kyk. Prospero toon sterk outobiograﬁese ooreenkomste met Shakespeare self. Dié stuk is 'n waardige slot tot die werk van die grootste dramaturg van alle tye.
Die storm spog met 'n gedugte rolverdeling en 'n onkonvensionele aanslag. Antoinette Kellermann speel die rol van Prospero en Jana Cilliers is Ariel. Die regie word behartig deur Marthinus Basson - die mees bekroonde regisseur in die geskiedenis van die Absa KKNK. Hy het reeds vier Kanna-toekennings vir sy werk verower.
Die beroemde Suid-Afrikaanse skrywer Athol Fugard se jongste toneelstuk, Victory, vier sy wêreldpremière by vanjaar se Absa KKNK.
Die verhaal speel af in 'n droë, agtergeblewe Karoo-dorp. Vicky Klaas is 'n tiener wat onder haar pa se alkoholisme ly en sukkel om haar ma se dood te verwerk. Haar roekelose skollie-kêrel, Freddie Blom, oorreed haar om by Lionel Benson se huis in te breek. Benson is 'n eensame afgetrede onderwyser. Hy was ook die werkgewer en vriend van Vicky se oorlede ma, maar Freddie weet dit nie.
Met Victory ondersoek Fugard die realiteite van 'n wêreld sonder hoop; 'n wêreld wat uitgelewer is aan sinnelose geweld en dwelmmisbruik. In dié donker en insiggewende drama verken drie karakters die onvervulde behoeftes wat deur die beloftes van die ryk wittes geskep is, en die vertwyfeling en teleurstelling wat Suid-Afrika se jeug as gevolg daarvan ervaar. Ou vrese steek kop uit en ou wonde word oopgekrap. Dit lei tot rassekonﬂik, wrewel en onenigheid.
'n Satiriese blik op die multidimensionele samestelling van ons volk wat veral die draak steek met die Afrikaner. Die lot van die skeppende kunstenaar en gusooi-resensente word ook onder die loep geneem. Dis satire op sy skerpste. Thijs Nel het Langenhoven se twee essays saamgesnoer in 'n sirkus-milieu sonder om veel aan die oorspronklike teks te verander. Dié verhoogteks is spesiaal vir Paul Eilers verwerk. Eilers is 'n veteraanakteur en het die afgelope paar jaar die land deurreis met Faan se trein (Kanna-toekenning 2005) en Faan se stasie. Louis van Niekerk is tans toesighoudende regisseur by Egoli.
Die hart se smeltkroes is 'n vertaling van The alchemist's heart. Hier word die kosmos, soos met 'n haiku, in 'n korreltjie sand geïllustreer. 'n Inspirerende allegoriese verhaal van een persoon se reis in die dae nadat sy hart gebreek is. Binne die pragtige pers en groen tent is 'n volledige teaterwêreld in die kleine geskep - kompleet met 'n rooi & #64258;uweelgordyn, vere en kerse. Kom ervaar elf minute van suiwer betowering in 'n unieke wonderwêreld.
Dié internasionale treffer, gebaseer op die Deense Dogme-ﬁlm Festen (Engels: The Celebration), kom direk van die West End en Broadway in Afrikaans na die Absa KKNK. Die storie speel af tydens 'n 60ste verjaarsdagviering op 'n ou familieplaas waar verskeie onthullings 'n gesiene Afrikaanse familie tot in die fondamente skud. Die Britse Sunday Times beskryf dié produksie as "skokkend en diep treffend - 'n opwindende moderne tragedie, wat op klassieke wyse speel met donker en lig."
Kombineer Shakespeare, rap en weermag-sleng, en skryf 'n Suid-Afrikaanse Natural Born Killers. Die resultaat? Johnny Boskak - 'n "spoken word rock opera" wat nog sy gelyke soek. Daar is liefde, 'n soeke na geloof en 'n jaagtog van Durban tot Secunda, van Hillbrow na die Hel en terug. Dit is 'n donker tragikomedie oor 'n wit ou en sy kougom-kouende, blink-lip, gatskop-cherrie - 'n baie moeilike meisie. Syd Kitchen (kitaarman, sanger en liedjieskrywer) het 'n oorspronklike klankbaan gekomponeer en speel terwyl Coetzee optree.
In 'n koorsagtige nag waarin poësie bots teen banale realiteit, moet 'n jong skrywer in 'n oeroue ritueel sy skrywersgod slag om sy eie identiteit as kunstenaar te vind.
Slaghuis is die opwindende nuwe stuk deur die belowende jong Willem Anker - 'n moet-sien vir Etienne Leroux-aanhangers.
Steriel is 'n ontroerende Suid-Afrikaanse drama wat die dilemma van verwarde nuwe generasies blootlê, maar ook tot die ouer garde sal spreek.
Waar daar verlede jaar getrek is, word daar hierdie jaar gestoot. Stoot word 'n venster op identiteit, op ons samelewing en ons aparte lewens. Die produksie is vir almal wat al gestoot het, aangestoot het, uitgestoot het, afgestoot het of aanstoot geneem het. As jy kan trek kan jy stoot, en so is die pad besaai met dubbelsinnighede en ander woordmonsters. Kom vroeg om die skouspelagtige sonsondergang te waardeer en bring 'n warmding.
Ná die sukses van Altyd Jonker verlede jaar, snoer regisseur Jaco Bouwer en aktrise Nicola Hanekom weer kragte saam. Hier word onthutsend eerlik gekyk na 'n jonger generasie en die kompleksiteit binne afhanklike verhoudings - soms met 'n baie komiese aanslag. 'n Jong man is vasgekluister in 'n rolstoel en word pligshalwe versorg deur sy vrou. Sy voel ook verplig om haar swanger suster wat met selfmoord dreig, te akkommodeer, en uiteindelik ook dié se man wat haar suster & #64257;sies mishandel. Vier jong mense ontneem van drome, en & #64257;sies en psigies so afhanklik van mekaar dat dit parasitiese proporsies aanneem. Marius von Mayenburg word allerweë beskou as dié toonaangewende jong Duitse dramaturg. Sy werk is reeds in 40 lande opgevoer.
Die Bonﬁre Theatre Company se uitvoering is 'n geïmproviseerde teatervorm wat as "playback theatre" bekend staan. Lede van die gehoor vertel vrywillig 'n ware storie. Die akteurs speel dan die storie terug en fokus op die essensie daarvan. Die musikante dramatiseer die aksie met geïmproviseerde musiek, en die akteurs maak gebruik van & #64257;siese teater, voordrag, poppespel, musiek, dans en komedie. Elke storie word in 'n ander styl vertolk. Kom ervaar spontane drama wat vermaak en roer.
Simon, 'n matriekleerling, se lewe verander heeltemal wanneer hy verlief raak op 'n nagraadse wiskundestudent, Leonard. Dit plaas druk op sy vriendskap met Georgina, sy beste vriendin.
Twaalfuurwals handel oor 'n walpurgisnacht in die lewe van 'n oor-die-muur dramaturg, Paul van Heerden. Sy vrou, Nana, is 'n beroemde aktrise wat nog altyd die hoofrolle in al sy dramas gespeel het. Maar dis nie sommer net nog 'n nag nie. Nana keer vroeër as verwag terug van 'n toneeltoer en word onaangenaam verras. Dit word 'n nag van ontmaskering en ontreddering wat elkeen van ons se eensaamheid en feilbaarheid demonstreer.
Ten spyte van die ernstige gegewe en weemoedige ondertone, is Twalfuurwals 'n sprankelende komedie oor die vreemde en verlossende mag van die liefde.
Daar is die swanger boervrou Daleen, en Liesbet, haar huishulp; die plaasvoorman, Martiens, en Mirjam, die jong twasanna. Daar is ook die vloek van die moetie-vrou, die bulkende bul wat buite sy baas soek en die dragtige koeie wat dit nie maak nie. Op dié plaas is die duiwel los en die voorvaders kwaad.
"Dié stuk breek deur taal- en kleurgrense met 'n aardse eenvoud" - so beskryf Pieter Fourie, bekroonde dramaturg, hierdie teks. 'n Drama wat nie misgeloop mag word nie.
Wanneer Stefan by sy ma se huis opdaag en sy ouer broer André onverwags daar raakloop, volg 'n dramatiese konfrontasie. Emosioneel vernietig deur sy kinderjare en sy tyd in 'n verbeteringskool, word André al hoe verder verwyder van ons realiteit, terwyl hy al dieper verdwyn in 'n plek wat slegs bekend staan as WEG.
Weg is die verhaal van twee broers wat mekaar deur die dodelike spel van Russiese roulette vind en besef al wat hulle in die lewe oor het, is mekaar.
Martelize Kolver is omtrent 4 voet 9 lank, maar dit sou nie 'n lekker titel gewees het nie - toe word sy maar 'n paar duim langer om die rol van Maryna te vertolk. Maryna is mal oor lughawens. Sy kan dae lank na vliegtuie kyk, terwyl hulle opstyg en land. Sy sit ook graag ure in die Spur en ken al die lughawepersoneel op die naam. Vandag is 'n groot dag, want sy is op pad oorsee. Haar tasse is gepak, sy het 'n spesiale reisbroek aan haar bas en "Leaving on a jet plane" op haar lippe. Ons ontmoet haar vriende, kollegas en natuurlik die lughawepersoneel in dié skreeusnaakse solo-vertoning.
Almal wil op een of ander stadium van hul lewe 'n akteur of aktrise word. Dit lyk dan so lekker om 'n ster te wees. Hoe voel 'n akteur na 30 jaar in die teater? Suksesvol? Die nek vannie plek? Of teleurgesteld, onvervuld, 'n mislukking? Van hero na zero in dertig laaang jare? Dalk 'n bietjie van beide? Kláár gelag, terwyl sy gehoor vir hom lag in stede van met hom? En wie se skuld is dit? Sy eie, of sy onnosele, egosentriese kollegas s'n? Kom loer vir 'n slag agter die akteur se masker in. Dis 'n ander wêreld met ander reëls. Die span wat die trefferstuk Broekbrein opgedis het, verskaf die antwoorde op al dié senutergende vrae.
In Dis Nou Te Laat is George Ballot van Vyfster weer Skollie; die keer 'n boereskollie in 'n volksteater-komedie. Agterstevoor is 'n gratis kykie na die chaos agter die skerms - 'n boere-idols as jy al ooit een gesien het! Albert Maritz trek 'n trop van ons top komiese spelers byeen in hierdie dubbele aanbieding vir die prys van een. Kom kyk van voor of van agter, en dan van agter of van voor, na die Agterstevoor van Dis Nou Te Laat.
Hy is die onsigbare man agter jou in die poskantoorry. Hy is die nors parkeerplekdief wat jou middelvinger uitlok; die burokraat wat jou in rompslomp probeer versmoor. Hy is 'n skelm dromer wat sy gesig in 'n whiskeyglas versteek; 'n grapmaker om die braaivleisvuur. Jy het hom al 'n duisend keer ontmoet, maar sal hom nooit herken nie. Al dobberend dwaal Danie Myburgh deur die lewe. In hierdie eenmankomedie lewer akteur Neels van Jaarsveld 'n sensitiewe en vlymskerp vertolking van 'n man wat so alledaags is dat hy fassinerend word. Tertius Kapp se teks gee vir ons 'n blik op 'n karakter wat ons goed ken, maar ook glad nie ken nie.
Hierdie opdragkomedie van KRUIK was sy tyd vooruit en is die oggend van die openingsaand in 1975 verbied. Nou, meer as 30 jaar later, kom dit tot sy reg in 'n opvoering met 'n veelrassige rolverdeling. Bacchus, god van wyn, besoek Willem Adriaanse wat sy plaaswerkers, vrou en buurman met 'n ysterhand regeer. Adriaanse en Bacchus daag mekaar tot 'n absurde drinkwedstryd uit met die dominee as skeidsregter. Bacchus wen natuurlik en omdat hy ook die god van teater is, volg 'n spel binne 'n spel: Bacchus word die moeilike plaaseienaar en Adriaanse is nou een van die plaaswerkers. Koproduksie van die Absa KKNK en Die Burger Suidoosterfees
Boetman was eers die bliksem in, maar in 2007 is hy skoon bedônit! Hierdie teks wat by verlede jaar se fees as leesteater aangebied is, het nou gegroei tot 'n volwaardige komedie.Wikus Botha het pas klaar gemaak met matriek. Hy was, tot sy pa se ergernis, nie goed in rugby nie. Sy ma het nie van sy musiek gehou nie. Hy weet nie eintlik wat om met sy lewe te maak nie - tot 'n lig vir hom eendag voor die televisie opgaan. Toe begin die poppe dans. Wikus trek Kaap toe vir sy nuwe lewe - 'n lewe wat mens nie noodwendig met 'n wit boytjie uit die Noorde sou vereenselwig nie. Die wit outjie van die plaas word 'n gangster op die Cape Flats, maar dis net die begin. Dis 'n verhaal van wraak en weerwraak, van "drugs" en "guns", van rasseverskille en stereotipes, van Generation X en generation eks, om die waarheid te sê, dis 'n doodgewone Suid-Afrikaanse verhaal.
'n Man kom terug van die grens. Hy was lank weg, baie lank. Miskien te lank. Hy het 'n duisend dae in die koue staan en wag. Maar as hy deur die venster loer, sien hy 'n harige lummel langs sy vrou in die bed lê! Die man is een van baie ... een van die baie wat huis toe kom, maar nie tuiskom nie. Buite voor die deur is 'n buitengewone komedie van epiese proporsies - aangrypend, metafories, waansinnig, en jy mag jou doodlag ook.
Die Francois Toerien Show is vyf jaar gelede geloods. Dit is sketskomedie wat nie op die bek geval is nie. Vele ou karakters, soos die fopdossers en skooldogtertjies, is terug en gee aanleiding tot 'n menigte spitsvondighede.
Dié bekroonde stuk deur Malan Steyn, wenner van die Aardklop Anglo Gold Smeltkroes Prys 2002, deur Malan Steyn het 'n goeie dosis Kaap(s). Dit speel af in 'n fabriek in Woodstock waar Speedy vir Gerty en Munier oortuig om saam met hom die nativity, oftewel die Kersspel, op die planke te bring vir die fabriek se jaareindfunksie. Tussen al die lag deur, is daar 'n goeie skoot huil. Dis 'n blik op 'n samelewing wat midde-in swaarkry, moedig en eg menslik bly. Die aktualiteit van die stuk is treffend: verskillende godsdienste wat 'n gesamentlike doel voor oë het - medemenslikheid. Koproduksie van die Absa KKNK en Die Woordfees
'n Rampokker vertel hoe hy Kerkman geknak het. Kerkman vertel hoe hy sy vryheid herwin het, al sit hy nou agter tralies. Mevrou Dominee verdwyn spoorloos met welsyngeld ná die sopkombuis-fiasko. Die gemeente is briesend oor die kerkklokfonds en gemorste gebede! Die media juig oor kasino-korrupsie, moord, 'n seks-skandaal en Bennie se sensasionele sondeval. 'n Ware verhaal met digterlike vryheid ingekleur deur fiksie, fantasie, verbeelding en flagrante leuens.
Met hierdie produksie voltooi Hennie van Greunen sy huweliktrilogie wat in 2004 begin het met Op die vrou af en verlede jaar voortgesit is met Die tafel. Wanneer Kenny in die spieël kyk, sien hy nie 'n 41-jarige man met 'n witbroodboep en 'n bos plastiekhare nie, o nee. Hy sien 'n viriele vleispaleis wat beter verdien as Hilary, wat ook 40 is en deur die jare, wel, bietjie uitgesit het van al die proe. En hoewel Hilary kook, kóók sy lankal nie meer in Kenny se oë nie. En dan ontmoet die moroon die mooie jonge Lara, maar die hel is 'n koue plek in vergelyking met die brandende hart van 'n verneukte vrou ...Die regie vir dié swart komedie word waargeneem deur die bekroonde Lara Bye, wie se ervaring in komedie en fisiese teater sorg vir 'n teaterbelewenis.
Dié produksie ondersoek met satire, komedie en fisieke komedie die term Afrikaan deur vir Moegoeman, die regering se nuutste geheime wapen, op 'n lewensgevaarlike sending te stuur. Sy opdrag: om 'n naburige despoot en outokraat permanent te verwyder - natuurlik stilletjies, maar redelik ondiplomaties. Vele avonture volg en 'n paar gruwelike waarhede kom op die lappe. Met vernuftige rekwisiete en 'n span energieke akteurs word sake op 'n spits gedryf."Skreeusnaaks, trouens, hier en daar gaan jy lélik lag, soos maar gebeur as 'n mens onkant betrap word deur iets wat bitter snaaks is." Volksblad
Dis laat 1973. Sussie dog die hele gesin gaan net dorp toe, maar nee - hulle trek. En Sussie en die res van die gesin spoel uit op die donker oewer van die rivier. Kuilsrivier. Die uitdagings is legio en immuniteit kan slegs verwerf word as jy al die uitdagings oorleef - en natuurlik deur daai seer, blomvorminge inenting op jou bo-arm. Met deernis en 'n ongelooflike oog vir daardie unieke eienskappe wat 'n mens verander in 'n karakter, is Marion terug met splinternuwe stories, 'n paar ou gunsteling karakters en 'n skreeusnaakse terugreis na grootword in die 70's en 80's. Vergeet van Afrika, die Amasone of Panama. Maak jouself reg vir SUSSIE: SURVIVOR (KUILSRIVIER). Oorlams. Ooreis. Oorstuur.
Dié drama speel af in 'n plattelandse sendingkerkie wat deur die NG Kerk aan privaateienaars verkoop is en in die hande van vier eksentrieke ou vroue beland het - 'n kunstenaar, 'n joernalis, 'n politieke aktivis en 'n mediese dokter. Baie faktore werk saam om die ander inwoners, ook oor hul toekoms saam in die kerkie, te laat wonder. Op 'n mikroskopiese vlak beleef mens die wel en wee van die ou vroue en die kerkie, maar hul verhale is verweef met die makrokosmos van die politiek en die kerk.
Wanneer Tollie met 'n klomp hooligans deurmekaar raak, moet sy ma haar bes doen om hom te beskerm teen die aanslae van die wêreld. Sy moet van haar drome vir haar seun prysgee en erken dat hy nooit, soos sy "pa", 'n prokureur met 'n aktetas en luukse motor gaan wees nie.
Twee byna bejaarde broers, Brand en Sewes, verkry die reg om tot hul dood in 'n huisie in die hart van 'n begraafplaas te woon. Al speel die stuk in 'n begraafplaas af, is dit nie morbied nie. Omring deur dooies, leer die broers wat dit beteken om te leef. Lewensreg vertel 'n tragikomiese verhaal vol liefdesintrige, diep geheime en wrokkigheid. Die hoofkarakters word, ten spyte van die aanvanklike gemoedelike naasbestaan, elk deur 'n eie skuldgevoel, of haat of wraak verteer. Lewensreg kyk met skalkse oë na die dood, en drink 'n heildronk op die lewe.
Dowwe Dolla trek haar Goeie Fee(ks)-rokkie aan en vat ons op reis deur Almal se Gunsteling-feëverhale. Sy pluk blomme, wolwe en meer as net 'n paar towerstafﬁes. Op die Kaapse Vlaktes pluk sy selfs 'n paar tower-Staggies, en by die DBV 'n paar towerstafﬁes (honde wat nie jou huis opvreet nie). Want ons woon mos in 'n feetjieland, waar vreemde magte elke as­pek van ons lewens beheer. Ja, wat anders noem jy 'n land waar die petrol tower­agtig verdwyn, die hele volk oorskakel na gas en die gas dan toweragtig verdwyn? Waar die voorste rugbyspan in die wêreld binne 'n paar jaar sukkel in 'n wedstryd teen die gestremde skool se B-span?
Stuart neem die gehoor op 'n toer deur sy identiteitskrisis en paranoia, terwyl hy terloops die mites van stereotipes afskiet. In dié vertoning vat hy alles van die huwelik tot sy eie vrese aan - sonder om hom aan politiese korrektheid te steur.
Van die mees dramatiese, vermaaklike en opwindende oomblikke van die Absa KKNK word elke jaar by Die Burger se reeks Oop Gesprekke beleef. Dis ook geen wonder nie, want die gesprek in die publieke ruimte oor dinge wat saakmaak is sinoniem met menswees. Sedert die mensdom in Afrika ontstaan en toe uitmekaar gegaan het, het dit moeiliker geword om mekaar te verstaan, maar wie weet, dalk nie onmoontlik nie. Dalk is die vreemdheid tussen ons een van woord en nie van wese nie. Die Oop Gesprek gaan oor 'n poging om die woorde te vind om die ander te bereik. Dit antisipeer die moontlikheid dat jy die taal van die ander kan leer en die kuns om te luister en te praat kan bemeester. Die Oop Gesprek is 'n sinlike ervaring, nes die teater wat van die begin af langs die markplein was.
Waarom is misdaad in Suid-Afrika so gewelddadig en brutaal? Is dit 'n kultuur van geweld? Speel dwelms dalk 'n rol? Die paneel bespreek redes vir dié kommerwekkende fenomeen en maak voorstelle oor moontlike oplossings.
Word mense met gestremdhede deur ons samelewing in ag geneem? Wat is die praktiese en politieke uitdagings van mense met gestremdhede? Hoe bedink ons 'n mensliker, meer toeganklike wêreld vir mense met gestremdhede?
Die bruin gemeenskap worstel met vele kwessies: tik, bendes, geweld, werkloosheid en swak skoolprestasie. Is die grootste probleem bruin identiteit? Of gaan dit oor marginalisering oor 'n breë front?
Eers was dit die VOC, toe die Britse Ryk en nou Planeet Hollywood. Maar intussen maak die industrialiserende reuse, China en Indië, linkse regerings in Suid-Amerika, asook die militante Islam aanspraak op 'n ander wêreld. Bring dit vir Suid-Afrika beter alternatiewe mee, of is dit net nog Empaaier? En wat van ons eie (imperiale) rol in Afrika?
'n Dubbeldoor boekbekendstelling vir almal. Kom geniet 'n drankie terwyl ons gesels oor dié twee bekende boeke.
Filmkenners Martin Botha en William Pretorius gesels met verskeie akteurs oor Manie van Rensburg se werk en sy bydrae tot die Suid-Afrikaanse & #64257;lmbedryf.
Die huldiging van die woord en die vaklui wat die woord huldig, is die ontstaansrede vir die Skrywersitkamer. Uiteenlopende gespreksgenote en standpunte gaan vanjaar weer vurige gesprek stimuleer in 'n heerlike lugverkoelde vertrek - die koelste op die fees. Hou ook Krit dop vir boekbekendstellings en voorlesings deur skrywers.
Voorlesings uit die werk van Dot Serfontein deur die skrywer self, haar dogter Antjie Krog en kleindogter Susan Samuel en die bekendstelling van die nuwe Dot Serfontein-omnibus.
Dis welbekend hoe Diana Ferrus se gedig "Vir Sara Baartman", in die Franse Senaat voorgelees, meegebring het dat Sara se geskende oorskot ná 187 jaar te ruste gelê is in die Kaap. Diana is intens betrokke by "die vreugde en frustrasies van die skryfproses vir Swart Afrikaanse vroueskrywers." Só kan versoening en heling verkondig word in die taal wat uit die buik van Afrika kom! Diana hou gereeld slypskole vir vroue op plase, van wie sommiges ongeletterd of halfgeletterd is. In hierdie lesing sal sy gesels oor die rol van die skrywer en vrae vra oor die skrywer se bydrae tot die bewusmaking van onderwerpe wat tot die groei van die gemeenskap sal lei en die rol van kuns kan versterk.
Die tong, die beweeglikste orgaan in die mens se liggaam, orgaan van spraak en smaak, word die metafoor vir transformasie. Dit is die tong wat taal vorm - 'n magtige orgaan waarmee berispe en beheer word; die wortel van die leuen, maar ook 'n sensitiewe letsel en sagte hand.
Dié bekende en geliefde skryfster se verhale vind nou ook 'n tuiste op die verhoog met die verwerking van haar onlangse boek Bestemmings. Die ervare aktrises Joanie Combrink en Susanne Beyers, bekend vir hul optredes in woordkunspro­gramme soos Susanna die geliefde, Dalk is ons almal so en Die Uurwerk kantel, neem die gehoor op 'n reis na Egipte, die Seychelles, Europa en Amerika. Saam met die regisseur Juanita Swanepoel (wenner van 'n Kanna-toeken­ning in 2003) verken hulle nie net dié vreemde wêrelde nie, maar gaan ook op 'n binne-reis en kom uiteindelik tuis in die harte van almal wat verlang om êrens te behoort.
Die beeld van die sirkel, die spiraal en veral die labirint - 'n universele, antieke, en mistieke simbool - word die padkaart vir 'n reis. In 'n gestroopte, intieme aanbieding word woordkuns en musiek die klankbaan vir elkeen in die gehoor se eie hart-reis.
Die stuk het 'n sterk spirituele inslag, ontdaan van dogma, en bied 'n werklike oomblik van stilte in die maalkolk van die fees.
Annelie Botes lees voor (en gesels gemaklik tussendeur) uit Broodsonde - haar bundel rubrieke oor die grinte en gaafhede in die lewe. Dit is 'n vertoning vir kinders en grootmense en sy beloof dat niemand sal uitstap met 'n gevoel van leegheid en wrewel nie. Die vertellings in Broodsonde is deels uit die skrywer se eie lewe en deels verbeel, maar altyd die storie van enigeen van ons. Hier word uit 'n hartshoek gepraat - nie uit 'n literêre of intellektuele perspektief nie. Ná die aanbieding is daar ook geselstyd wat altyd interessant raak, want hier gaan geen leuens aan jou verkoop word nie.
Annelie is die skrywer van onder andere Klawervier en Raaiselkind en het 'n weeklikse rubriek in Die Burger en Volksblad. Die voorlesing sal elke dag 'n ander tema hanteer. Aanhangers sal dus die produksie meer as eenmaal kan bywoon sonder om ooit na 'n herhaling te luister.
11:00 Suid-Afrika en sy slawegeskiedenis - Episode 2: "Die reënboog aan die voet van Die-Hoë-Plek-by-die-Groot-Waters" - Die wording van 'n nuwe nasie (Hoorbeeld: 2006) 50 min.
11:00 Suid-Afrika en sy slawegeskiedenis - Episode 3: "Uit die krake" - 'n Dekonstruksie van die slawegeskiedenis van Suid-Afrika (Hoorbeeld: 2006) 50 min.
'n Aanbieding gegrond op die boek Die Tsotsi-evangelie in O Mri vannie Padkamp - die eerste teks wat in tsotsi-Afrikaans verskyn het. Tsotsi is 'n lewendige praattaal en daarom is dit 'n belewenis om die evangelie van Matteus in tsotsi-taal en klank, soos dit net in Afrika kan afspeel, te ervaar.
Antjie Krog se gewilde digbundel Lady Anne vorm die basis van hierdie produksie wat Lady Anne Barnard, voorslag-onthaler, reisiger, skilder en skrywer aan die Kaap de Goede Hoop, se veelbesproke lewe en liefdes twee eeue later vanuit 'n moderne perspektief bekyk. Krog laat ook die problematiek van haar eie bestaan as digter teen die agtergrond van die land se politiek saampraat.
Emile is 'n be-kende gesig op kykNET se MK89 met treffers soos "Droom" en "Huisie". Laurika Rauch gaan ook twee van sy liedjies opneem vir haar nuwe album. Emile het 'n Kanna-prys op sy kerfstok en het Eervolle Vermelding in die World Song Contest ontvang.
Wanneer laas het jy lekker gelag in Afrikaans? Skreeusnaakse eg Suid-Afrikaanse stories word vertel soos net Suid-Afrika se top-storievertellers dit kan doen - met 'n musiekverrassing tussenin!
Klara en Neels, twee alleenlopers op soek na ware liefde en geluk, se paadjies kruis eendag onverwags. Neels reageer impulsief en albei word weggevoer in 'n maalkolk van emosie met 'n baie onvoorspelbare einde. Impuls is 'n kombinasie van vars toneelspel en kragtige digkuns.
Die verwerkings word gedra deur 'n aantal verskillende dansvorme - kontemporêr, klopdans, jazz en ballet. 'n Verskeidenheid van musiek is die onderliggende emosionele ritme, die hartklop wat deur die twee hoofspelers beleef word. Kom ervaar die ritme van die lewe. Kom voel die polsende impuls van beweging - jy mag dalk jouself raaksien ...
Die filmorganiseerder Leon van der Merwe bied fliekvlooie die eerste geleentheid om Gustav Kuhn se Ouma se slim kind te sien - 'n nuwe film oor 'n besondere vriendskap in die jare veertig. Die film het reeds die Audience Award en die Beste Draaiboek-toekenning op die afgelope Apollo-filmfees verower. Wat die pryse so merkwaardig maak is dat die film ingeskryf is as "'n werk in wording". Dit is deur resensente soos William Pretorius as roerend en veelvlakkig beskryf. Moet nie die eerste Afrikaanse speelfilm in tien jaar misloop nie!
Die wenner van die Beste Speelfilm en Beste Regie by die 6de Apollo-filmfees in 2006, Darrell Roodt se sensitiewe blik op haweloosheid, Faths corner, is 'n ervaring wat ook nie misgeloop moet word nie. Dit is geskiet in die styl van die stilfilm met 'n uitstekende klankbaan deur Phillip Glass.
David Kramerbeskryf homself graag as 'n storieverteller - 'n liedjieskrywer wat musiek gebruik om die stories oor te dra wat hy wil vertel. Sy liedjies beskryf die landskappe en karakters wat hom nog altyd na aan die hart gelê het. In 10 Stories tree David weer tot die verhoog toe met dieselfde unieke styl wat hom in die laat 1970's 'n Suid-Afrikaanse kultusfiguur gemaak het. Vir dié geleentheid het hy 'n paar van sy gunsteling storie-liedjies soos "Piet Mockingbird" en "Prisoners Of War" uitgesoek. Nuwe liedjies waarna die gehoor kan uitsien is "Wat Maak Oom Kalie Daar?" en "Die Verlosser".
Amanda Strydom en Coenie de Villiers is volksbesit en het as liedjieskrywers, sangers en vertolkingskunstenaars diep spore getrap in die musiekbedryf. Hulle loop ook al lank saam die pad met 'n vriendskap wat oor dertig jaar strek. Met Ons loop die pad vier hulle hierdie vriendskap en span kragte saam om liedjies uit hul groot gesamentlike repertoire te speel. Maak gereed vir kabaret, luisterliedjies, blues, ballades, jazz en rock - alles van ou bekende treffers tot splinternuwe skeppings. 'n Produksie wat beloof om 'n ware fees vir die oor te wees.
Die jaar 2006 het ongetwyfeld aan Chris Chameleon behoort. Sy sensitiewe komposisies van Ingrid Jonker se digkuns, sy oorspronklike musiek en toneelspel vir 7de Laan en sy besonderse verhoogpersoonlikheid het harte oor die land aan die brand gesteek.
Vanjaar bied Chris 'n outobiografiese avontuur aan: Met musiek en staaltjies vertel hy in Chris Chameleon: Volkeurmannetjie sy lewensverhaal. Die reis bied 'n unieke insig in die omstandighede wat hom gevorm het en laat jou met 'n vreemde gevoel van herkenning, want hy is helaas net mens. Hierdie uiters innoverende kunstenaar wat hom al in 17 lande laat geld het, beloof om 'n vertoonkas te wees vir Chameleon se soepel stem, puik toneelspel en vlymskerp humor.
Wat maak my nou eintlik 'n Afrikaner? Is dit 'n geen in my molekulêre samestelling, is dit die kultuur waarin ek groot gemaak is, of is dit waar ek bly? Deur 'n magdom rolle te vertolk en deur musiek, lirieke, stories en drome word hierdie teater-ondervinding 'n reis en 'n soektog na dit wat ons gemaak en gevorm het. Ons maak 'n draai by volkspele, boeresports, troues, inhuldigings, nagmaal, verskeidenheidskonserte en selfs in 'n sepie of twee.
Afrikaners Is Plesierig, en dié stuk is 'n hoë-spoed, humoristiese en musikale viering daarvan! Kom reis saam deur die geskiedenis van die Afrikaner.
Stok is 'n geselskap wat vir die eerste keer in 2003 by die Absa KKNK gehore vermaak het. Hulle keer vanjaar terug na die fees in 'n derde splinternuwe gedaante. Daar is nou ook 'n vierde lidmaat, Hendrik Boerr, wat saam met die oorspronklike geselskap weerdie mees innoverende en vermaaklike teater na Oudtshoorn gaan bring.
Piazzola, sinoniem met vurige rooi passie en die moderne tango, se Four Seasons beeld die seisoensverskeidenheid op 'n radikaal ander
Wanneer Zorada Temmingh en Elna van der Merwe laat waai op twee klaviere, is gehore op hul voete. Die program bestaan uit drie dele: 'n stigtelike Bach-to-Bach, 'n stouterige Mozart-mengsel en die kielie-lekker Kewers-op-klawers. In Bach-to-Bach word jy meegevoer deur die innoverende vervlegting van sy bekendste melodieë. In die Mozart-mengsel word 'n heilige koeitjie of twee vernuftig opgestuur in verrassende interpretasies.
Kom dagdroom vir 'n uur saam en luister hoe die gedroomde woorde van bekende Afrikaanse digters in die toonsettings van Suid-Afrikaanse kom-poniste weerklank vind. 'n Unieke droomervaring vir die fynproewer wat graag lugkastele bou.
Die Stellenbosch Libertas-koor het sy bestaan te danke aan die inisiatief van Vroue vir Suid-Afrika, wat Johan de Villiers in 1989 versoek het om 'n multikulturele koor vir 'n eenmalige optrede saam te stel. Die reaksie was so oorweldigend dat die koor in dieselfde jaar permanente status gekry het.
Zorada Temmingh laat die orrel Spaans praat wanneer sy dié 1921-stomﬁlm met lewendige improvisasie begelei. Dié bekroonde orrelis het die vermoë om elke klein visuele nuanse klankheldere betekenis te gee. Haar orrelklankbaan word tegelyk 'n verteller en 'n karakter. Hierdie anti-oorlog & #64257;lm is gebaseer op die boek van die Spaanse skrywer Ibáñez. Die ryk storielyn, sensuele Spaanse musiek, die wellustige tango in die openingstoneel, oordrewe godsdienstigheid, familie-knoeiery en oorloggruwels, maak hierdie & #64257;lm 'n meesterstuk. Temmingh, 'n Kanna-wenner in 2006, se aangrypende improvisasie op The Hunchback of Notre Dame is 'n voorsmaak
Dit is die eerste Suid-Afrikaanse opera wat oor die probleme en aspirasies van 'n landelike bruin gemeenskap handel en gebruik maak van inheemse musiekstyle.
Die verhaal speel af net na 1994 se verkiesing in 'n klein Karoo-dorpie waar die 17-jarige Veronica vasberade is om 'n pop-sangeres te word. Oom Buks, haar oupa, is daarteen gekant. Hy vrees ook dat die familiegrond verkoop sal word en hy op straat gaan sit.
"Die musiek is 'n vreugde - van die pragtige atmosferiese prelude tot Veronica se laaste aria, en die libretto is 'n wonderlike opsomming van die oorspronklike teks sonder dat 'n enkele van sy nuanses, humor of patos verlore gaan. En dan al daardie ongelooﬂike stemme! Dit maak my trots op my land en sy mense." - Athol Fugard
Ons mense neig om musiek in allerhande soorte engtes te boks en die dier wil uitklim, losbreek en asemhaal. Afrikaans is nie 'n tuxedo of 'n speedo of 'n borstrok of 'n opstootbra nie, maar dit kan dit alles ook wees.
Die kunstenaars is van die beste in die Kaap. Hulle is: Emo Adams - aanbieder, swing-spesialis en Ali Baber-veteraan - uit die meester Taliep Petersen se hand grootgemaak en nou besig om sy eie koers te bepaal. Wendell Reed, 'n liedjieskrywer met 'n & #64258;uweelstem en Danelle de Vries, stem-hoogsweef-arties en liedjieskrywer, wat albei naam gemaak het op die Afrikaanse Idols.
Sy vertoning is saamgestel uit die musiek van sy vyf CD's, asook 'n goue oue of twee van Leonard Cohen en Cat Stevens. Vanjaar word hy op kitaar ondersteun deur die belowende jong Emile Swiegers (15). 'n Uitstaande musiek-produksie wat selfs die fynproewer sal beïndruk.
Met Unplugged gedenk die musieklegende Anton Goosen sy 30 jaar as Liedjieboer. "Blommetjie-gedenk-aan-my" word algemeen beskou as die eerste rock-song in Afrikaans - Anton word nie verniet die vader van Afrikaanse rock genoem nie. Hier speel hy sy grootste treffers en vier musiek op sy kennelik gemaklike manier. Kom stap saam met hom deur sy kleurryke en produktiewe loopbaan.
Met dié manne is 'n aand van heftige dans en moderne rock jou voorland. 'n Mengsel van oorspronklike Afrikaanse en Engelse dansmusiek word aangebied en verskeie bekendes sal as gaskunstenaars saam optree.
Hierdie jaar kan Ddisselblom-aanhangers uitsien na 'n baie spesiale vertoning. Nie net ou gunstelinge word gesing nie, maar Lienka se lang verwagte solo-album het die lig gesien en Johrne spog met 'n splinternuwe konsep-komedie-album. Jy gaan hier 'n voorsmakie van albei dié projekte kry, asook van splinternuwe Ddisselblom-materiaal wat eers later in die jaar op CD vrygestel gaan word.
Maar soos almal weet, bestaan 'n Ddisselblom-vertoning nie net uit goeie en oorspronklike musiek nie. Johrne se skreeusnaakse komedie en spontane interaksie met die gehoor sorg ook altyd vir hope vermaak. Hulle is die wenners van twee Kanna-toekennings.
Jak de Priester pak die grootste projek van sy 5 jaar loopbaan aan, deur 'n musikale produksie op die planke te bring met die musiek van Johannes Kerkorrel sowel as 'n paar songs uit sy eie pen.
Die Ha!man-show is HA!Man (Francois le Roux) se eerste buiging op 'n Absa KKNK-verhoog met sy spontane tjello en oorspronklike elektroniese begeleidings. Hy verfyn al sedert sy dae as straatmusikant, en deur honderde huiskonserte en optredes van die Kaap tot Kanada en Suid-Korea oor die afgelope 14 jaar heen aan die Ha!man-show. By dié vertoning loop tjello-spel oor in dans, gesels, klawerbordimprovisasies en speelse uitdagings aan die gehoor. Sy geesdriftige, emosiebelaaide musiek en tjello-spel kombineer 'n wye verskeidenheid style en het 'n sterk Afro-Afrikaanse invloed wat vir 'n groeiende plaaslike en internasionale gevolg sorg.
Suid-Afrikaanse gehore het hulle leer ken as die band van Jeffreysbaai wat die eerste Rockspaaider-kompetisie in 2002 gewen het. Hul lirieke is vars en die musiek het 'n sterk volroomklank. Gewoonlik is die terte in ligte, pretensielose luim, maar daar is ook dieper oomblikke in die show, wanneer hulle ernstiger onderwerpe en gevoelens aanpak. Hul uitkyk op die lewe en liefde is uniek en altyd trots Suid-Afrikaans. Maar om hulle werklik te waardeer, moet jy hulle ongelooﬂike energie in aksie sien.
Waar ons eie boyband gaan, daar kan jy maar weet, word witwarm musiek gemaak vir 'n skare jillende fans. En vanjaar gaan Eden eers gatskop in Afrikaans met hul eie oorspronklike liedjies.
Jacques Geldenhuys se vertellings en oorspronklike liedjies bied 'n humoristiese, maar realistiese blik op die lewe as 'n toeskouersport. Dit is 'n vertoning wat die hartsnare en die lagspiere sal roer.
Jacques is 'n bekende by die Absa KKNK vir produksies soos Die groen man en Noord, en ook begeleier vir Antoinette Pienaar.
Op Gert se nuwe CD, In 'n blik gedruk, was die klem daarop om sy live-klank vas te lê, en alhoewel dit nie 'n lewendige opname is nie, het Gert as regisseur daarin geslaag om vas te vang wat hy met 'n orkes vir sy gehore lewer. Die passievolle liedjies besing 'n verskeidenheid ervaringe - van hartseer tot blyd-skap. Kom geniet Gert en orkes!
Sy rou ballades het die vermoë om 'n hele gehoor in die maag te skop. En dan is daar die ander kant: die wilde, woeste blues-rock wat hy uit die snare toor - blues so bittersoet dit laat jou aan engele glo. En altyd bly Afrikaans die hoofpriesteres. Vir hierdie vertoning stel hy sy derde album, Groen Trui, bekend saam met die Jan Blohm Band. Die gewilde titelsnit was ook deel van die kykNET-reeks Orion se klankbaan. Onaangeraak sal jy nie wees nie. Kom maak jou siel stil.
Die enigmatiese Jonathan Crossley het hom as een van Suid-Afrika se mees veelsydige kitaarspelers gevestig. Die keer is hy terug met hoë oktaan musiek wat sy vernuf op die elektriese kitaar opnuut sal ten toon stel. Die musiek is 'n mallemeulerit deur die klanke en kleure van bekende jazz-nommers. As jy bang is vir die woord "jazz" sal Crossley met 'n lekker dosis pret jou gou laat verstaan dat dit nie net 'n vierletter-woord is nie. Verwag 'n uur van kookwater musiek. Vergeet die Leeuloop - kom skop die bebop - en geniet improvisasie vir die nasie.
Klopjag het geen bekendstelling nodig nie. Hulle is een van Suid-Afrika se voorste Afrikaanse rock-groepe en Skree! is hul vierde produksie by die Absa KKNK. Hulle speel vir hierdie vertoning 'n string treffers soos "24 Uur", "Stof", "Vervang", en "Nie Langer", sowel as 'n paar nuwe songs. Daar is vier liedjieskrywers in die groep en dus nie 'n tekort aan oorspronklike materiaal nie. Van ballades tot punk-rock, hierdie ouens (en 'n vrou) laat jou dink, lag, dans en soms lekker hartseer wees.
Koos Kombuis is terug en daar is nie 'n vals kitaar in sig nie! Hy bring 'n volledige rock-band saam en nie sommer enige hierjy-band nie: Die beste van die bestes sal saam met Koos op die verhoog wees: Schalk Joubert, Albert Frost, Melissa van der Spuy en Kevin Gibson gaan Koos se tunes opklits tot 'n feesmaal! Kom jol saam vir 'n mengsel van gewilde ou en nuwe songs. En 'n paar verrassings. Want Koos rock nog steeds.
Almal wil altyd by 'n liedjieskrywer weet wat kom eerste, die woorde of die musiek. Lied van die engele is Gian Groen se antwoord op hierdie vraag met behulp van asemrowende beligting, lirieke van gehalte asook vertellings waarom en waar dié liedjies geskryf is. Gian en sy band is oorgehaal om met hul uitsonderlike aanslag die gehoor te betower. Die titel gee te kenne dat die skrywer deur die bonatuurlike geïnspireer word. .
Lienka het reeds gewildheid verwerf as die goue stem in die suksesvolle groep Ddisselblom. Bygestaan deur 'n volledige akoestiese band, sing sy liedjies vanaf haar nuwe solo-debuutalbum. Hierdie vertoning sal al haar aanhangers se verwagtinge oortref. Maak gereed vir 'n musikale kragtoer.
Machiel Roets bly al tien jaar in Engeland en sy verlange na Suid-Afrika was grotendeels die inspirasie vir sy debuutalbum Afrika Kind. Vir dié vertoning sal hy lied-jies van die album speel.
Ná meer as 'n dekade se musiekmaak saam, is die twee hooﬂede van Marimba mooi "in tune" met mekaar. In hierdie produksie is Abraham en Lizanne Helberg gestroop van alles behalwe haar klavier, sy kitaar en hulle talent. Die gevolg is 'n roerende ervaring, want as twee van die land se voorste instrumentaliste en liedjieskrywers bymekaarkom, en by mekaar bly na jare se eggenoot- en veggenootskap, kry jy 'n besondere vibrasie. Dié gewilde musiekpaar gaan improviseer, van hul mooiste Jonker- en Marais- toonsettings voordra, hul nuutste werk met die gehoor deel en die hele spul met 'n paar Anton Goosen-juwele en 'n ongelooﬂike storie of twee opdis.
Die bekende pianis en cocktail-guru Rocco de Villiers en sy band gaan beslis nie in hierdie show stilsit nie! Dié energieke, & #64258;ambojante en eiesoortige produksie bestaan uit oorspronklike musiek geïn-spireer deur besoeke aan waarsêers - van 'n tannie met 'n teekoppie tot 'n sangoma. Goed opgevoed, goed ge-olie en goed aangetrek, praat Rocco se klavier 'n ander taal: hierdie keer in rock en blues.
Schalk Joubert, die bekende bas-kitaarspeler, is in 2004 met 'n Kanna bekroon vir die beste optrede in rock, pop en jazz. Hierdie vertoning van sy debuut-CD, Kayamandi, beloof om 'n reis in die musikale Bloutrein te wees.
Bekend vir hulle voet-in-die-hoek, vierwiel-aangedrewe, old school, blues-rock-klank, is die Gypsey Queens nie 'n vertoning wat aanhangers van retro-rock met 'n Americana-invloed moet misloop nie. Met drie warm albums op die rak, is 'n vertoning van hulle beste songs 'n geleentheid om te vier. Die groep se lirieke is vars en vriendelik.
Pieter Smith se fassinasie met spoke kom al 'n lang pad. Kom ry bietjie saam met hom in die diep en donker ure van die nag en jy mag dalk kennis maak met vreemde vriende. En as jy & #64258;uister, jou oë toemaak en mooi luister, hoor jy hoe Rudd in sy rystoel wieg ...
Gaan saam met dié tien talentvolle musikante op 'n musikale reis om die wêreld waarin die groepe teen mekaar, saam met mekaar en dalk ook vir mekaar gaan speel. Eksoties, polsend en sterk aan te beveel.
Op 16 Augustus 1977 het die koning gesterf. Lank leef die kon­ing! Lank leef bra Elvis! Elvis is die enigste pop-ikoon wat slegs op sy eerste naam genoem kan word, en almal weet van wie jy praat. Hy het op unieke manier die klanke van swart Amerikaanse gospel vermeng met die taal van die jeug van die vyftigs - Rock'n'Roll - en gesorg vir 'n musikale rewolusie wat musiek vir altyd verander het. Maar wat het in Suid-Afrika gebeur tydens die era van Rock'n'Roll? Wat was Elvis en Amerika se invloed op plaaslike musiek? En watter musiek het die townships aan die jive gehad?
Die Bra Elvis-orkes skrik vir niks; die oudiovisuele ontwerp sal jou asem wegslaan; die danspassies gaan jou warm onder die kraag maak en die sangers sal jou tone laat omkrul van die lekker. Dis sexy, dis stylvol, dis die koning, dis Bra Elvis en jy mag dit nie misloop nie!
Met verkope van digby 2 miljoen agter sy naam, is Steve Hofmeyr 'n Afrikaanse superster en 'n ware Suid-Afrikaanse ikoon. Steve het Carnival City in Gauteng al agt keer in een jaar volgemaak en het 25 000 mense oor 'n naweek na Sun City gelok. Kom vier Steve Hofmeyr se grootste treffers saam met hom in Oudtshoorn en maak reg vir alles van "Agter Elke Man" en "Laaste lag" tot "Pampoen" en "Die Bloubul". Steve sal ook 'n paar van Niel Diamond se tref­fers sing soos net hy kan.
Dis vanjaar reeds die derde keer wat Huisgenoot en die Absa KKNK kragte saamsnoer vir die aanbieding van 'n musiekplaas, waar uitstekende vermaak teen 'n baie bekostigbare prys vir die volle duur van die fees daagliks aangebied word. Vennote wat vanjaar waarde toevoeg tot die projek, is Drostdy-Hof-wyne,
Gerrie Pretorius se swing-album vlieg behoorlik van die rakke af. Met hierdie konsert gaan Gerrie wys waarom sy aanhangers gaande is oor die swing in sy stap. Hy bring 'n volle orkes met dansers en sommer baie verrassings na Oudtshoorn.
As jy nog nie hierdie rockers van Gauteng ervaar het nie, is hierdie jou kans. Clint Cunningham is 'n entertainer in murg en bloed. Hy sing van bekende rock-liedjies tot sy Engelse weergawe van Steve Hofmeyr se "Pampoen".
Die klein, wilde meisietjie met sproete en 'n slangetjie in haar woeste rooi hare het voorwaar nou al deur die hele Suid-Afrika gereis, maar nou vertel sy en haar vriende van 'n penarie met 'n seerower, 'n vreemde tog na die maan en nog vele meer.
Die Avonture van Wilde Willemientjie, deur Riana Scheepers, was ná die bekendstelling by verlede jaar se fees die topverkoper in die Boekeparadys en vir maande daarna ook in baie boekwinkels regoor die land. Die musikale verwerking van dié teks, soos vervaardig deur Niël Rademan en sy talentvolle span, is ook verlede jaar bekroon met 'n gesogte Kanna-toekenning.
Kom saam op 'n heerlik benoude spokejag met 'n lekker hartklop-tempo vol humor, slim en dom planne en naelkou-oomblikke. Dié komedie vol spanning en wonderlike vermaak bevat ook 'n belangrike lewensles en sal jou op die punt van jou stoel hou.
Klein Pinkie en die dapper De Bruin maak groot planne om die wêreld oor te neem. Daar's net een probleem... Terwyl De Bruin besluit hy roei sommer die hele bevolking uit, ontwikkel Pinkie 'n gewete en dis harde werk om De Bruin te oorreed dat die wêreld sonder pappas, selfs al sny hulle meesal net gras of braai so nou en dan op Sondae, tog maar 'n vervelige ou wêreld sou wees. Wie sal dan vir Mamma "so mal maak sy gaan skreeu"? Pinkie het jou hulp nodig. Kom kyk hoe dié twee TV-karakters lewe kry in 'n vertoning vir die hele gesin.
Wat sal gebeur as die sterre nie meer skyn nie? Is dit Sooibrand die slinkse Skerpioen, wat agter al die onheil sit? Sizo, 'n tienjarige seuntjie, is vrekbang vir die donker! Kom kyk wie jaag die banggeit weg en word weggevoer na 'n avontuur saam met Bravo die brawe Boogskutter, en Weetie die besluitelose Weegskaal. Leer alles van die sterretekens en wat in die hemelruim aangaan waar Prinses Venus heers.
Absa wys as naamborg van die KKNK 'n versameling nuwe werke deur Suid-Afrika se top-beleggingskunstenaars en Sanlam bring onder die kuratorskap van Amanda Botha 'n retrospektief van die pas ontslape kunstenaar Adriaan van Zyl na die fees.
Die visuele kuns beleef 'n bloei-tydperk en Absa het weer vanjaar 'n spesiale kunsuitstalling saamgestel met nuwe werke van die tophonderd kunstenaars, van wie sommige oor die jare merietepryswenners van die Absa L'Atelier Kunskompetisie was.
Adriaan van Zyl is verlede jaar op 49-jarige ouderdom aan kanker oorlede. Sy betreklike kort skilderloopbaan kan as 'n reisverslag beskryf word. Die ervaring van verganklikheid en verlies word in sy werk vergestalt. Hy verken die afgeleë grensge­biede waar die mens afwesig is. Met hierdie oorsigtentoonstelling onder die kuratorskap van Amanda Botha word sy bydrae tot die genre van die Suid- Afrikaanse fotorealisme verken. Rondleidings sal deur die kurator aangebied word op aangekondige tye.
Christo Coetzee het sowel in die buiteland as in Suid-Afrika 'n besondere bydrae tot visuele kuns in die 20ste eeu gelewer. As talentvolle en gesoﬁstikeerde skilder het hy oor hoogstaande tegniese vermoëns beskik, terwyl hy as mens 'n spontane dog diepgaande belangstelling in vernuwende denke gehad het. Hierdie twee eienskappe, sy begaafdheid as vakman en sy avant garde-denke, het van hom 'n belangrike, innoverende kunstenaar gemaak.
Met dié uitstalling kry besoekers die geleentheid om Coetzee se werk chronologies te volg, en die hoogtepunte in sy oeuvre te waardeer. 'n Unieke bonus is die seldsame foto's wat tydens opspraakwekkende insidente geneem is, soos die opsny van sy werke deur die kunstenaar self op 'n uitstalling in Kaapstad; en by 'n ander geleentheid toe hy 'n skildery in stukkies opgekerf en toeskouers aangemoedig het om dit te eet.
Chris Diedericks, kurator van dié opdraguitstalling, sien Flesh! as 'n vlymskerp en uitdagende alternatief tot die menige vervelige erotiese uitstallings wat in die verlede in Suid-Afrika aangebied is. Erotiese kuns en die uitdrukking daarvan is so oud soos die mens en die blote verbeelding van seks en naaktheid maak nie 'n kunswerk kontemporêr nie.
Outa Lappies, alias Jan Schoeman, reisiger, kunstenaar en Karoo-ﬁlosoof, is in die 1920's op 'n skaapplaas gebôre - die kind van karretjiemense Stefaans en Delia. Hy kies sy kenmerkende lappieskleed na 'n kindervriend by die kerk gespot word oor sy gelapte klere. In sy leeftyd het hy al meer as 10 000 myl gestap met 'n handgemaakte riksja en dikwels snags langs die pad geslaap.
Hy is ook bekend vir sy "lighuisies" - lampies uit blik en gekleurde glas. Cherie Blair besit onder andere 'n "lig-huisie", en tussen Outa Lappies se goed is daar 'n dankiesê-kaartjie met Downingstraat 10 se amptelike stempel op.
Tussen die visuele kunste en die teater bestaan daar tradisioneel 'n sterk band. In die kontemporêre kunswêreld het dié band selfs hegter geword en is die onderskeid tussen die kunsvorme dikwels arbitrêr.
Roem kombineer die werk van vyftien visuele kunstenaars met vyftien teaterproduksies. Die visuele kunstenaars vertolk, dokumenteer of gee gestalte aan 'n persoonlike reaksie op die bronnemateriaal. Die mediums waarin die kunstenaars werk, varieer. Die uitstalling dien as 'n visuele argief - 'n tasbare memoir. Al die kunstenaars se werk word gekenmerk deur 'n sterk begrip van patos, rekordhouding en narratief.
Kom luister na die samesang van 'n honderd brakke wat blaf in beeldspraak. Hul staan 24 cm hoog en staar jou viervoetig in die gesig. Van hulle is salig nostalgies, ander astrant en arrogant; sommige is agterbaks; nie almal is mak troeteldiere nie. 'n Werpsel windhonde is gegips en meganies grootgemaak as agterplaas-erfgename wat helder oordag jou hare kan laat rys. Of jou 'n knop so groot soos Tafelberg in jou keel gee. Om nie eers te praat van die elf illustreerders se onderskeie hondsdol hondelewes nie.
Met dié uitstalling probeer Diane Heesom-Green verstaan hoekom oorlog deel van die samelewing bly. Hoekom kies die mensdom om oorlog te maak as die alternatiewe soveel meer lonend is? Is daar 'n wisselwerking tussen die kreatiewe en destruktiewe magte in die mens? Heesom-Green se beelde wortel nie net in die Suid-Afrikaanse ervaring en die gevolge daarvan nie, maar is universeel herkenbaar.
Uithoeke is 'n tweede aﬂewering van Hans Pienaar se reeks unieke fotogedigte. As joernalis het hy foto's van oral oor die wêreld geneem, en later in wisselwerking met die foto 'n gedig geskryf wat so 'n verdere laag betekenis onthul. Die lesing van die beeld wat vasgevang is, en die lesing van die gedig word gekombineer in 'n sonderlinge ervaring waartydens talle magiese momente beleef word. Foto's uit sy reise na die uithoeke van Irak, Noorweë, die Ooste en Afrika word vertoon.
Dié werk is geskep in 'n tyd van intensiewe selfondersoek en is 'n weerspieëling van haar ervaring van die Afrikanervrou se identiteit. Die klem van haar werk val op die Afrikaanse taal in die vorm van gesegdes, volksliedere en verse. Sy gebruik die Afrikaanse taal en geskiedenis om haar identiteit deur middel van ontwerp te verstaan. Hierdie intiem persoonlike kunswerke gee gestalte aan die mens se universele behoefte om sy eie en kulturele identiteit te ondersoek en te deﬁnieer. Die werk weerspieël ook die kunstenaar se soeke na ritueel en integriteit teen die agtergrond van 'n patriargale Calvinistiese verlede.
De Vos neem mense in natuurlike lig in hulle eie tuisomgewings af, of in omgewings wat aansluit by hulle lewens en werk. Sy benadering word soos volg deur Hennie Aucamp in die inleiding tot die fotoboek Milieu tipeer: "Hy sien sy 'modelle' as vergroeid met hul omgewing wat dikwels bestaan uit die boeke, die kunswerke, die klede, die artefakte wat hulle oor 'n leeftyd versamel het, sodat 'n mens soms wonder of die model die neerslag van sy milieu is, of andersom." Milieu bied 'n unieke fotograﬁese dokumentering van 'n bepaalde tydvak in die Suid-Afrikaanse kulturele lewe.
Philip de Vos is bekend as operasanger, skrywer/digter asook fotograaf. Hy het reeds 25 boeke gepubliseer onder andere 'n fotoboek, Milieu, asook 'n CD, Brommer in die Sop, waarop hy self Albie Louw se toonsettings van sy versies sing. Hy het 'n hele aantal toekennings vir sy skryfwerk ontvang, onder andere die Eugène Marais-, Alba Bouwer-, MER-, en die Mondi-prys, asook twee keer 'n IBBY internasionale toekenning vir vertaling.
Al die kerke op Oudtshoorn span jaarliks saam om 'n gesamentlike erediens te hou. Die diens begin en eindig met samesang en 'n kollekte word aan die einde opgeneem wat vir uitreikwerk tydens die fees gebruik word.
Sien 'n keur van Oudtshoorn se historiese geboue op 'n ontspanne wandeltog en kry 'n interessante oorsig van die dorp se argitektoniese erfenis. Maklike staproete. Kopbedekking noodsaaklik!
Die wonderlike geskiedenis van enkelmoutwhisky word deur 'n kenner op 'n informele wyse aangebied. Die proses van hoe enkelmoutwhisky gemaak word, word op 'n lewendige wyse met behulp van multimedia vertel.
Starwalkers is 'n opwindende nuwe kabaret wat reeds in resensies as 'n "trefferproduksie" beskryf is. Dit word as opvolg aangebied van die baie gewilde Kanna-wenner Struisvogelstories. Die talentvolle akteurs voer gehore mee deur hul energie, emosie en opregte talent. Die regisseur Elton Landrew is bekend vir TV- en verhoogoptredes - soos die jong Kat in Kat and the Kings.
Ná 'n suksesvolle aanbieding van die eerste Absa Proe die Beste Kos- en Wynkonsert verlede jaar in Kaapstad, is daar besluit om die unieke konsert na die Absa KKNK te bring.
Inskrywings kan vooraf by www.enteronline.co.za gedoen word of op die dag van die wedloop van 05:45 by die wegspringpunt. Dit kos R45 vir die 21,1 km-wedloop en R25 vir die 10 km-wedloop. Tydelike lisensies kos R15. Die roete is taamlik vinnig en baie atlete het verlede jaar hul beste tye ooit oor hierdie afstande gehardloop.